
Možete li nam ukratko nešto kazati o Dedžalu, životinji, Jedžudžu i Medžudžu?


* 
* 
* 
* 
* 
* 
* 

 

Ko su jedžudž i medžudž, dedžal i životinja?
============================================

 

U narednim redovima sažeto ćemo navesti ajete i hadise Poslanika, ﷺ, koji govore o ova tri velika predznaka Sudnjeg dana koji će se dogoditi neposredno pred nastupanje Sudnjeg dana.  

Dedžal: To je čovjek – Allahovo stvorenje, koji će se pojaviti iz stijene. Po zemlji će sijati nered i ljude će pozivati da ga obožavaju, tvrdeći da je Bog. Ljudi će biti iskušavani nekim njegovim natprirodnim moćima, kao što su: spuštanje kiše, činjenje da bilje izrasta iz mrtve zemlje i pronalaženje riznica po njoj. To je crveni mladić, malen, kovrdžave kose, ćorav u desno oko, dok će na drugom biti veliki komad mesa. Između njegovih očiju bit će napisano kafir – nevjernik. Najviše će ga slijediti židovi. Kopljem će ga ubiti Isa, sin Merjemin, u mjestu Ludd u Palestini.  

Jedžudž i Medžudž: To su dva nevjernička plemena iz Ademovog potomstva. Širokog su lica i malenih očiju. Po zemlji su činili nered, pa je Allah dao da njima zagospodari Zul-Karnejn koji je izgradio branu i tako ih zarobio. Oni je neprestano pokušavaju probiti, sve dok Allah pred Sudnji dan ne dozvoli da izađu i to nakon što Isa ubije Dedžala. Pojavit će se u ogromnom broju i popit će jezero Taberije. Po zemlji će činiti nered i niko im se neće moći suprotstaviti. Isa i vjernici će se popeti na brdo Tur, sve dok Allah ne uništi Jedžudž i Medžudž i to preko crva koji će im pojesti vratove. Nakon toga, Allah će poslati ptice koje će im tijela pobacati u more i kišu koja će saprati zemlju od njihovog (neugodnog mirisa) smrada.  

Dabbe (životinja): To je veliko stvorenje koje će Allah izvesti kad se ljudi uveliko pokvare. Ona će ljudima govoriti i savjetovati ih. Dakle, imat će moć razuma i govora. Ljude će na nosu obilježiti znakom koji će razdvajati vjernike od nevjernika. (Više informacija i dokaza u knjizi vidjeti u djelu *Ešratus-sa’a*, Jusufa el-Vabila, ili djelu *El-Kijametul-kubra*, Omera Eškara)  

Musliman je obavezan da vjeruje u ono što dolazi od Allaha i Njegovog Poslanika. Koliko je samo Allah stvorio i koliko stvara čuda na ovom svijetu, koja upućuju na Njegovu snagu i moć!  

Muhammed Salih Munedždžid, *Odgovori o islamskom vjerovanju*, str. 80.


